ΚΑΝΟΝΙΣΜΟΣ (ΕΚ) αριθ. 59/2000 ΤΗΣ ΕΠΙΤΡΟΠΗΣ

της 5ης Ιανουαρίου 2000

σχετικά με την έναρξη διαδικασίας επανεξέτασης ως προς "νέο εξαγωγέα" του κανονισμού (ΕΚ) αριθ. 393/98 του Συμβουλίου, για την επιβολή οριστικού δασμού αντιντάμπινγκ στις εισαγωγές συνδετήρων και μερών αυτών από ανοξείδωτο χάλυβα καταγωγής, μεταξύ άλλων, Λαϊκής Δημοκρατίας της Κίνας, καθώς και σχετικά με την κατάργηση του δασμού όσον αφορά τις εισαγωγές που προέρχονται από παραγωγό εξαγωγέα της εν λόγω χώρας και με την υπαγωγή των εισαγωγών αυτών σε καταγραφή

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1), όπως τροποποιήθηκε από τον κανονισμό (ΕΚ) αριθ. 905/98(2), και ιδίως το άρθρο 11 παράγραφος 3 και παράγραφος 4,

Κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

Α. ΑΙΤΗΣΗ ΕΠΑΝΕΞΕΤΑΣΗΣ

(1) Η Επιτροπή έλαβε αίτηση για τη διενέργεια επανεξέτασης ως προς "νέο εξαγωγέα", σύμφωνα με το άρθρο 11 παράγραφος 4 του κανονισμού (ΕΚ) αριθ. 384/96 (εφεξής "ο βασικός κανονισμός"). Την αίτηση υπέβαλε η Bulten Fasteners China Co. Ltd., (εφεξής "ο αιτών"), εξαγωγέας παραγωγός της Λαϊκής Δημοκρατίας της Κίνας (εφεξής "Κίνα").

Β. ΠΡΟΪΟΝ

(2) Το εν λόγω προϊόν είναι οι συνδετήρες και τα μέρη αυτών από ανοξείδωτο χάλυβα (εφεξής "συνδετήρες"), καταγωγής Κίνας. Το προϊόν αυτό υπάγεται προς το παρόν στους κωδικούς ΣΟ 7318 12 10, 7318 14 10, 7318 15 30, 7318 15 51, 7318 15 61, 7318 15 70 και 7318 16 30. Οι ανωτέρω κωδικοί παρατίθενται για πληροφοριακούς και μόνο λόγους.

Γ. ΙΣΧΥΟΝΤΑ ΜΕΤΡΑ

(3) Με τον κανονισμό (ΕΚ) αριθ. 393/98(3), το Συμβούλιο επέβαλε, μεταξύ άλλων, οριστικό δασμό αντιντάμπινγκ ύψους 74,7 % στις εισαγωγές του υπό εξέταση προϊόντος καταγωγής Κίνας, με εξαίρεση τις εισαγωγές δύο παραγωγών εξαγωγέων για τους οποίους ισχύουν ατομικοί συντελεστές δασμού.

Δ. ΛΟΓΟΙ ΤΗΣ ΕΠΑΝΕΞΕΤΑΣΗΣ

(4) Ο αιτών ισχυρίστηκε ότι λειτουργεί υπό συνθήκες οικονομίας αγοράς όπως προβλέπεται από το άρθρο 2 παράγραφος 7 στοιχείο γ) του βασικού κανονισμού, ότι πληροί τους όρους για ατομική μεταχείριση, ότι δεν συνδέεται με κανέναν από τους κινέζους εξαγωγείς ή παραγωγούς οι οποίοι υπόκεινται στα προαναφερόμενα μέτρα αντιντάμπινγκ που έχουν επιβληθεί στο υπό εξέταση προϊόν, και ότι άρχισε να πραγματοποιεί εξαγωγές στην Κοινότητα μετά την περίοδο έρευνας στην οποία στηρίχτηκαν τα μέτρα αντιντάμπινγκ, δηλαδή την περίοδο από την 1η Ιανουαρίου 1996 έως τις 30 Νοεμβρίου 1996 (εφεξής "η αρχική περίοδος της έρευνας").

(5) Οι γνωστοί ως ενδιαφερόμενοι κοινοτικοί παραγωγοί ενημερώθηκαν σχετικά με την προαναφερόμενη αίτηση και τους παρεσχέθη η δυνατότητα να διατυπώσονν τις παρατηρήσεις τους. Δεν λήφθηκαν παρατηρήσεις από τα μέρη.

(6) Αφού εξέτασε τα διαθέσιμα αποδεικτικά στοιχεία, η Επιτροπή καταλήγει στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας επανεξέτασης σύμφωνα με το άρθρο 11 παράγραφος 3 και 4 του βασικού κανονισμού ώστε να προσδιορισθεί το ατομικό περιθώριο ντάμπινγκ του αιτούντος και, σε περίπτωση που διαπιστωθεί η ύπαρξη ντάμπινγκ, το ύψος του δασμού που πρέπει να επιβληθεί στις εισαγωγές του υπό εξέταση προϊόντος στην Κοινότητα.

Ε. ΔΙΑΔΙΚΑΣΙΑ

(7) Ερωτηματολόγια

Για να συγκεντρώσει τις πληροφορίες που κρίνει αναγκαίες για την έρευνά της, η Επιτροπή θα αποστείλει ερωτηματολόγια στους παραγωγούς εξαγωγείς, στον εισαγωγέα που κατονομάζεται στην αίτηση και στις αρχές της Κίνας.

(8) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να προσκομίσουν τα σχετικά αποδεικτικά στοιχεία. Επιπλέον η Επιτροπή θα ακούσει τις απόψεις των μερών υπό τον όρο ότι θα υποβάλουν γραπτώς αίτηση και θα αποδείξουν ότι έχουν ιδιαίτερους λόγους για να γίνουν δεκτά σε ακρόαση.

(9) Επιλογή τρίτης χώρας με οικονομία αγοράς

Σύμφωνα με το άρθρο 2 παράγραφος 7 του βασικού κανονισμού, προβλέπεται να επιλεγεί η Ταϊβάν ως κατάλληλη τρίτη χώρα με οικονομία της αγοράς, για τον καθορισμό της κανονικής αξίας όσον αφορά την Κίνα.

(10) Καθεστώς οικονομίας αγοράς

Αν ο αιτών ισχυρίζεται και παρέχει δεόντως αιτιολογημένα αποδεικτικά στοιχεία ότι λειτουργεί υπό συνθήκες οικονομίας αγοράς, δηλαδή ότι πληροί τα κριτήρια που καθορίζονται στο άρθρο 2 παράγραφος 7 στοιχείο γ) του βασικού κανονισμού, η κανονική αξία θα καθοριστεί σύμφωνα με το άρθρο 2 παράγραφος 7 στοιχείο β) του βασικού κανονισμού. Η Επιτροπή θα αποστείλει έντυπα αιτήσεων στον αιτούντα, καθώς και στις δημόσιες αρχές της Κίνας.

ΣΤ. ΚΑΤΑΡΓΗΣΗ ΤΟΥ ΙΣΧΥΟΝΤΟΣ ΔΑΣΜΟΥ ΚΑΙ ΚΑΤΑΓΡΑΦΗ ΤΩΝ ΕΙΣΑΓΩΓΩΝ

(11) Σύμφωνα με το άρθρο 11 παράγραφος 4 του βασικού κανονισμού, ο ισχύων δασμός αντιντάμπινγκ καταργείται όσον αφορά τις εισαγωγές του υπό εξέταση προϊόντος, καταγωγής Κίνας, που παράγεται και πωλείται προς εξαγωγή στην Κοινότητα από τον αιτούντα. Σνγχρόνως, οι εν λόγω εισαγωγές υποβάλλονται σε καταγραφή κατά τα οριζόμενα στο άρθρο 14 παράγραφος 5 του εν λόγω κανονισμού, προκειμένου να διασφαλιστεί ότι, σε περίπτωση που προκύψει από την επανεξέταση ότι ο αιτών έχει ασκήσει πρακτικές ντάμπινγκ, θα είναι δυνατή η με αναδρομική ισχύ επιβολή δασμών αντιντάμπινγκ από την ημερομηνία έναρξης της παρούσας διαδικασίας επανεξέτασης. Το ποσό της ενδεχόμενης μελλοντικής οφειλής του αιτούντος δεν είναι δυνατό να εκτιμηθεί στην παρούσα φάση της διαδικασίας.

Ζ. ΠΡΟΘΕΣΜΙΑ

(12) Για λόγους χρηστής διαχείρισης, οι προθεσμίες καθορίζονται για τους εξής λόγους:

- τα ενδιαφερόμενα μέρη μπορούν να γνωστοποιήσουν γραπτώς τις απόψεις τονς, να υποβάλουν αποδεικτικά στοιχεία και να ζητήσουν γραπτώς ακρόαση,

- τα μέρη της έρευνας μπορούν να υποβάλουν τις παρατηρήσεις τους για την επιλογή της Ταϊβάν ως ανάλογης χώρας,

- ο αιτών μπορεί να υποβάλει δεόντως τεκμηριωμένη αίτηση για να τον αναγνωριστεί το καθεστώς οικονομίας αγοράς.

Η. ΑΡΝΗΣΗ ΣΥΝΕΡΓΑΣΙΑΣ

(13) Πρέπει να σημειωθεί ότι στις περιπτώσεις που ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

(14) Όταν διαπιστώνεται ότι ένα ενδιαφερόμενο μέρος έχει υποβάλει παραπλανητικά ή ψευδή στοιχεία, οι πληροφορίες δεν θα ληφθούν υπόψη και θα χρησιμοποιηθούν τα διαθέσιμα πραγματικά περιστατικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κινείται διαδικασία επανεξέτασης του κανονισμού (ΕΚ) αριθ. 393/98 προκειμένου να διαπιστωθεί εάν και κατά πόσον υπόκεινται στο δασμό αντιντάμπινγκ που επιβλήθηκε με τον κανονισμό (ΕΚ) αριθ. 393/98 οι εισαγωγές συνδετήρων και μερών αυτών από ανοξείδωτο χάλυβα που υπάγονται στους κωδικούς ΣΟ 7318 12 10, 7318 14 10, 7318 15 30, 7318 15 51, 7318 15 61, 7318 15 70 και 7318 16 30, καταγωγής Λαϊκής Δημοκρατίας Κίνας, και παράγονται και πωλούνται προς εξαγωγή στην Κοινότητα από την Bulten Fasteners China Co. Ltd. (πρόσθετος κωδικός Taric: Α058).

Άρθρο 2

Ο δασμός αντιντάμπινγκ που επιβλήθηκε με τον κανονισμό (ΕΚ) αριθ. 393/98, καταργείται όσον αφορά τις εισαγωγές του προσδιοριζόμενου στο άρθρο 1 προϊόντος.

Άρθρο 3

Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΚ) αριθ. 384/96, να προβούν στις κατάλληλες ενέργειες για την καταγραφή των εισαγωγών που προσδιορίζονται στο άρθρο 1. Η καταγραφή παύει εννέα μήνες μετά την ημερομηνία έναρξης της ισχύος του παρόντος κανονισμού.

Άρθρο 4

1. Τα ενδιαφερόμενα μέρη οφείλουν να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία εντός 40 ημερών από την ημερομηνία διαβίβασης του παρόντος κανονισμού στις αρχές της χώρας εξαγωγής, ώστε να μπορέσουν να ληφθούν υπόψη οι εν λόγω απόψεις και τα στοιχεία κατά την έρευνα. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας, να γίνουν δεκτά σε ακρόαση από την Επιτροπή. Αυτή η προθεσμία ισχύει επίσης για όλα τα ενδιαφερόμενα μέρη, συμπεριλαμβανομένων των μερών που δεν κατονομάζονται στην καταγγελία, και είναι συνεπώς προς το συμφέρον των μερών αυτών να επικοινωνήσουν πάραυτα με την Επιτροπή.

2. Τα μέρη της έρευνας που επιθυμούν να σχολιάσουν την καταλληλότητα της Ταϊβάν που προβλέπεται ως τρίτη χώρα με οικονομία αγοράς για τον καθορισμό της κανονικής αξίας όσον αφορά την Κίνα, πρέπει να υποβάλουν τις παρατηρήσεις τους εντός δέκα ημερών από την ημερομηνία ενάρξεως ισχύος του παρόντος κανονισμού.

3. Οι δεόντως αιτιολογημένες αιτήσεις για καθεστώς οικονομίας αγοράς, σύμφωνα με το άρθρο 2 παράγραφος 7 στοιχεία β) και γ) του κανονισμού (ΕΚ) αριθ. 384/96, πρέπει να υποβληθούν εγγράφως εντός 21 ημερών από την ημερομηνία ενάρξεως ισχύος του παρόντος κανονισμού.

4. Όλες οι πληροφορίες που αφορούν αυτό το θέμα και όλες οι αιτήσεις για ακρόαση, πρέπει να αποσταλούν στην ακόλουθη διεύθυνση: Ευρωπαϊκή Επιτροπή

ΓΔ Εμπορίου

DM-24 8/38

Rue de la Loi/Wetstraat 200 Β - 1040 Βρυξέλλες/Brussels Φαξ: (32-2) 295 65 05 Τελέξ: COMEU Β 21877.

Άρθρο 5

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Ιανουαρίου 2000.

Για την Επιτροπή

Pascal LAMY

Μέλος της Επιτροπής

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ L 50 της 20.2.1998, σ. 1.